**Dennyiah** (čítaj /di-na-ja/) je slovenské indie popové duo, ktoré vzniklo v roku 2015 v Košiciach, založené speváčkou, skladateľkou Denisou „Denny" Gajarskou a gitaristom a producentom Ľubošom Šoltesom.

História
--------

Dvojica zakladateľov kapely Dennyiah, Denisa „Denny" Gajarská a Ľuboš Šoltes, sa zoznámili v košickej Tabačke v roku 2015. Denny v tom čase v Tabačke pracovala a Ľubo patril medzi zakladateľov projektu *Music Lab*, zameraného na podporu a rozvoj hudobnej scény v Košiciach a na východnom Slovensku. Po tom, ako Denny prijala pozvanie do skúšobne a zaspievala cover verziu skladby „Son of a Preacher Man" od Dusty Springfield, sa medzi nimi rozvinula hudobná chémia a nasledovali roky tvorby.

Kapela Dennyiah sa oficiálne sformovala v roku 2015 pod pracovným názvom *Deni*. Za krátky čas svojej existencie stihla kapela Dennyiah už spolupracovať so zvučnými svetoznámymi menami ako napríklad: Nick Hard, Dave McNair či Nathan Schram.

Diskografia
-----------

* *Eternal Sunshine* (2024)
* *Human Aspect* (2020)

Úspešné single
--------------

### „Kingdom"

Pilotný singel „Kingdom" z albumu *Human Aspect* kapely Dennyiah znamenal prelom v ich kariére. Kapela s ním v roku 2019 debutovala v hudobno-televíznej relácii 3 pódia na RTVS a singel sa rýchlo stal hitom. Po premiére na rádiu Expres v roku 2020 sa „Kingdom" stala slovenským hitom týždňa. Následne sa skladba vyšplhala medzi najhranejšie skladby v slovenskom éteri a udržala sa na 1. mieste dva mesiace. V TOP10 hranosti sa držala celkovo 6 mesiacov vo všetkých slovenských rádiách.

Videoklip k singlu „Kingdom" režíroval Laco Rychtarik, blízky priateľ kapely. Natáčanie prebiehalo tri dni na chladnom pobreží Škótska a škótskej vysočiny, na miestach ako Oldshoremore Beach, Sandwoodbay Beach a Kinlochberview.

### „Recall"

„Recall" je posledný klip z albumu *Human Aspect*, v hlavnej úlohe herečkou Táňou Pauhofovou a Marekom Geišbergom, ktorý vzbudil v zahraničí ohlas už pred jeho oficiálnym zverejnením. Videoklip *„*Recall" mal svoju americkú premiéru na 45. ročníku filmového festivalu v Denveri v novembri 2022. Natáčal sa pod režisérskou taktovkou Erika Jasaňa z *Dog 95 film factory*.
Videoklip k piesni „Recall" zaznamenal dvojnásobný triumf v druhom ročníku nezávislej súťaže hudobných klipov *No Stress Music Video Awards* 2021. Uspel takto v konkurencii takmer 100 klipov z 13 zemí.

Na videoklipe pracovali slovenskí i zahraniční filmoví profesionáli. Režisérom a autorom scenára je Erik Jasaň, o strih sa postarala španielska editorka Ona Bartoli a zvukový dizajn mal na starosti Antek Rutzcynski z Poľska. Citlivú tému zachytil kamerou Matej Jánošík a farebné korekcie doladil Matúš Havelka, ktorý robil farby aj oceňovanému filmu Čiara. Projekt získal už viacero ocenení na festivaloch v New Yorku, Florencii, Paríži, Ríme, Tokyu či Los Angeles.

Spolupráce
----------

### „If You Want to Fall"

Po 50 rokoch košická kapela Cha Bud! nahrala energickú prerábku skladby „If You Want to Fall" ako poctu legende slovenskej hudby. Prerábka sa vyznačuje charakteristickým groovom Cha Bud!, bohatou dychovou sekciou a spevom Denisy Gajarskej alias Dennyiah. „If You Want to Fall" je takmer štrnásť minútová kompozícia Mariána Vargu s textom Petra Sallera, ktorá otvára debutový album Collegium musicum z roku 1971. Skladba sa vyznačuje netypickým zvukom pre Collegium musicum, s väčším dôrazom na dychové nástroje a vplyvy soul-jazzu, blues, soul, gospelu a R&B. Myšlienka prerábky vznikla v hlave gitaristu Cha Bud! Petra Šafránka. Na nahrávke sa podieľali aj Matej Lazár (hammond organ), Pavol Jeňo (produkcia) a Mário „Gapa" Garbera (sólové alto saxofón).

### Singel „AI" od kapely Wawawu

„AI" je štvrtý singel košickej dvojice Wawawu, ktorá sa skladá z producentov Martina Ferenčíka a Róberta Tkáča. Skladba je o jedinečnosti prežívania ľudských pocitov a o tom, ako sa líšia od umelej inteligencie. Videoklip k singlu „AI" vznikol v spolupráci s nemeckým štúdiom The Dor Brothers. Objavuje sa v ňom aj tvár speváčky Denisy Gajarskej (Dennyiah), ktorá autorsky prispela k textu. Skladbu zmixoval Samo Pospíšil a mastering urobil Brad Grobler z Big Productions v Rotterdame. Wawawu je pôvodom z Košíc a v tejto zostave sa duo Róbert Tkáč a Martin Ferenčík predstavilo v roku 2020. Majú za sebou dlhoročné skúsenosti z koncertovania a spolupracovali s mnohými známymi menami na slovenskej i zahraničnej scéne.

Nominácie
---------

Nominácia: **Ceny Anděl Coca-Cola 2023** | Slovenský album

Kapela Dennyiah bola nominovaná na cenu Anděl Coca-Cola 2023 v kategórii *Slovenský album* za ich album *Eternal Sunshine*.

Referencie
----------

1. ↑   *Dennyiah vydávajú debut Human Aspect. Na albume pracoval aj víťaz ceny Grammy* [online]. hudba.zoznam.sk, [cit. 2024-03-11]. Dostupné online.
2. ↑   *VIDEO: Hudobný objav Dennyiah prináša song Kingdom, budete mať ZIMOMRIAVKY!* [online]. Europa 2, 2020-01-13, [cit. 2024-03-11]. Dostupné online.
3. ↑   *Slovenská hudba, ktorá znie svetovo. Spoznajte kapelu Dennyiah a ich novinku Gold Within* [online]. Rádio Expres, 2023-11-20, [cit. 2024-03-10]. Dostupné online.
4. ↑   *Dennyiah - Kingdom (naživo v relácii 3 PÓDIÁ)* [online]. [Cit. 2024-03-11]. Dostupné online.
5. ↑  LJSTUDIOCREATIVES. *Vypočuj si podcast Rozhovor s duo Dennyiah o ich megahite Kingdom | Mišo a Táňa na Podmaze* [online]. podmaz.sk, [cit. 2024-03-12]. Dostupné online.
6. ↑   *Dvojica Dennyiah zverejnila videoklip k novinke Kingdom* [online]. www.radiokosice.sk, [cit. 2024-03-11]. Dostupné online. (po anglicky)
7. ↑   *Press Release - DFF Program Announcement* [online]. Denver Film, [cit. 2024-03-14]. Dostupné online. (po anglicky)
8. ↑  JANKURTAK.EU, Ján Kurták |. *Erik Jasaň* [online]. [Cit. 2024-03-14]. Dostupné online.
9. ↑   *Nový videoklip od DENNYIAH - Recall zbiera ocenenia na prestížnych svetových filmových festivaloch. Zahrali si v ňom Tatiana Pauhofová a Marek Geišberg* [online]. Populár.sk, 2022-09-15, [cit. 2024-03-14]. Dostupné online.
10. ↑  JSK. *Nejlepším klipem v soutěži No Stress Music Video Awards je Recall* [online]. PLAY.CZ, 2022-05-04, [cit. 2024-03-14]. Dostupné online. (po anglicky)
11. ↑   *Nejlepším klipem v soutěži No Stress Music Video Awards 2021 je Recall. Mezi vítězi jsou i Tatiana Pauhofová nebo Zea* [online]. www.kultura21.cz, [cit. 2024-03-14]. Dostupné online.
12. ↑   *Dennyiah: Recall (2022) | ČSFD.cz* [online]. [Cit. 2024-03-14]. Dostupné online. (po česky)
13. ↑  AWARDS, Art Film. *Art Film Awards* [online]. Art Film Awards, [cit. 2024-03-14]. Dostupné online. (po anglicky)
14. ↑   www.lafilmawards.net, [cit. 2024-03-14]. Dostupné online.
15. ↑   *Cha Bud! a Dennyiah nahrali soul-funkovú poctu legende Collegium Musicum* [online]. hudba.zoznam.sk, [cit. 2024-03-12]. Dostupné online.
16. ↑  GREGOR, Róbert. *CHA BUD! A DENNYIAH ZAUJALI POCTOU SKUPINE COLLEGIUM MUSICUM* [online]. 2022-06-11, [cit. 2024-03-12]. Dostupné online.
17. ↑   *Znie to ako z inej planéty! Taký je nový hit s názvom AI od slovenskej skupiny WAWAWU* [online]. Europa 2, 2023-08-21, [cit. 2024-03-12]. Dostupné online.
18. ↑   *Znie to ako z inej planéty! Taký je nový hit s názvom AI od slovenskej skupiny WAWAWU* [online]. Europa 2, 2023-08-21, [cit. 2024-03-12]. Dostupné online.
19. ↑   *Shortlisty Cen Anděl Coca-Cola 2023 jsou tu. Nejvíc šancí na nominace má Viktor Sheen* [online]. [Cit. 2024-03-11]. Dostupné online. (po česky)
20. ↑   *Ceny Anděl 2023 - přednominace | ČNS IFPI* [online]. ifpicr.cz, [cit. 2024-03-12]. Dostupné online.

Externé odkaz
-------------


|  |  |
| --- | --- |
| Portal | Košický portál |

* Oficiálna stránka